als_Latn dik_Latn sag_Latn
Inva Mula është rikthyer në Tiranë dhe po i kalon këto ditë më së shumti te Pazari i Ri. Atje ku u bë edhe inagurimi i “Art and the City”, lokalit të saj më të ri, një kafene ndryshe nga sa jemi mësuar të frekuentojmë. Inva bashkë me mikeshat e saj kanë konceptuar një mjedis të vogël, të ngrohtë, me piano dhe piktura për të lulëzuar artin. Në një intervistë ekskluzive për tiranapost.al ajo tregoi se si e priti i biri vendimin e saj për një biznes arti dhe cili ishte kontributi që mori nga bashkëshorti, Ethemi.
Rikthehesh në Tiranë këtë herë me një tjetër rol atë të businesswoman, përse një kafe?
Në fakt s`do ta filloja kështu, as në rolin e businesswoman, as në rolin e hapjes së një kafeneje. Do thoja që kjo është një iniciativë për t`i dhënë art Tiranës, për atë që neve na mungon si qytetare, na mungon ajo që shikojmë kudo në botë, atë që duam ta ndjejmë në Tiranë. Unë e kam ndjerë këtë art që fëmijë bashkë me shoqet e mia që kemi studiuar artin dhe muzikën, tani dalim me pasionin e ri të artit figurativ. Kjo do të jetë një galeri arti ku do të mblidhen shumë artistë, do të gjejnë vetveten dhe do të kenë një pikë referimi, një strehë të ngrohtë. Ky nuk mund të quhet një biznes, por edhe një ndarje emocionesh mes artistësh dhe njerëzish që e duan artin.
A do të ketë iniciativa që do të ndihmojnë artistët e rinj, të paafirmuar?
Po sigurisht, ne duam të promovojmë artin në këtë celulë të vogël. Do t`i ftoja të gjithë artistët e rinj, të promovonin veten e tyre. Do t`i ftoja të gjithë ata që nuk kanë gjetur ndonjë ftesë të ndonjë galerie të madhe, dyert janë të hapura.
Përse e pozicionuat “Art and the City” në këtë pjesë të Tiranës, pikërisht te Pazari i Ri?
Jemi frymëzuar nga Pazari i Ri pasi është një investim i mrekullueshëm, një investim me këmbë në tokë, duke i bërë njerëzit që të jenë të barabartë me njëri-tjetrin. Po të shikosh edhe njerëzit që e frekuentojnë zonën janë të ndryshëm, nga të gjitha shtresat e popullsisë dhe mua kjo më ka prekur. Një tjetër arsye është edhe të qenurit një vend i dukshëm.
A je inspiruar diku për të ndjekur këtë stil? Është një model që e ke parë diku?
Është një sintezë e shumë modeleve. Ka ardhur si një iniciativë mes shoqeve të gjimnazit. Ne jemi rritur në këtë fushë të artit, kemi zhvilluar lëndë mësimore të të gjitha llojeve të artit dhe ndaj në këtë celulë nuk do të ketë kufij. Këtu ka edhe piano edhe mure për të vendosur pikturat. Këtu arti do lulëzojë dhe do jetojë i gjithi bashkë.
Një biznes në Tiranë, a do të thotë që do të qëndrosh më shumë kohë në Shqipëri?
Unë jam kudo dhe në asnjë vend, duke qenë se e ndajmë mes shoqesh këtë eksperiencë nuk do të thotë që do jem gjithë kohës këtu, por atë kohë që do ndodhem në Tiranë do ta kaloj këtu, pasi dua edhe vetë ta jetoj si eksperiencë. I bëj gjërat për pasion ndaj dua ta shijoj.
Ethemi, bashkëshorti juaj është një biznesmen i fuqishëm, a jua ka treguar sekretit e një biznesi të suksesshëm?
Unë mendoj se sekretet e biznesit nuk tregohen, sekretet e biznesit i marrim duke mospyetur por duke përjetuar momentin dhe duke i vënë në shërbim të asaj që ne bëjmë vetë. Në fund themi që edhe unë mundem ta bëj. Atë që ndoshta kam marrë duke qëndruar me Ethemin ka qënë guximi.
Nina është ende e vogël, por Anthony jo më, sa mbështetës ka qenë ai në këtë sipërmarrje?
Ne kemi gjashtë muaj që merremi me hapjen e këtij biznesi, është diçka shumë e menduar dhe diçka e prekur në çdo etapë, se duhet të kemi parasysh që ky vend ka qënë jo një lokal por ka qënë një skëterr, një rrënoj, diçka që nuk mund ta imagjinoje. Neve ky guxim na ka pëlqyer që të sfidojmë vetveten dhe çdo opinion. Kemi thënë që ne mundemi ta bëjmë realitet, sepse dëshira ishte shumë e madhe. Kur ia kam thënë këtë djalit tim ka qënë në kohën kur erdhi për pushimet e dimrit. Ai më tha: “Mami më pëlqen shumë ideja”, por i ka pëlqyer se Anthony i di shijet e mia dhe mbi të gjitha unë do ta ndaja këtë eksperiencë me shoqet e mia, kjo i ka pëlqyer edhe më shumë.
Kush janë shoqet me të cilat po bashkëpunon në këtë projekt?
Shoqet për të cilat bëhet fjalë sipas rendit alfabetik janë, Besa Kaçinari. Një figurë shumë e rëndësishme e mësimdhënies në liceun artistik, drejtore e orkestrës, mësuese e shkëlqyer, por kapaciteti i saj eshtë më i madh se mësimdhënia.Vajza tjetër është Etleva Turkeshi Minarolli pianiste, e shoqja e Artan Minarollit regjisorit të shkëlqyer i cili është ndarë nga jeta, por na ka lënë shumë projekte të bukura. Pikërisht ne këtu do promovojmë filmin e Artan Minarollit, i cili do dalë në Tetor. Shoqja tjetër është Marina Grabovari, e cila është një nga vajzat më të suksesshme në rininë e saj. Ajo bëri një kulminacion pa pësuar atë kreshendon dhe tani është bashkë me ne në këtë biznes. Marina është gruaja e një prej kompozitorëve më të njohur, Selim Ishmaku. Prandaj jemi shumë shumë të përfshirë në art.
Së fundmi, a do jenë të pranishëm fëmijët dhe Ethemi në inagurim?
Jo, ndoshta Nina do jetë, por Ethemi dhe djali jo, pasi janë nëpër punët e tyre.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn